קית' לנגפורד

קית' לנגפורד (באנגלית: Keith Langford; נולד ב-15 בספטמבר 1983 בפורט וורת') הוא כדורסלן אמריקאי אשר שיחק לאחרונה בעמדת הגארד בא.א.ק. אתונה מליגת העל היוונית.

קריירה
לנגפורד החל את דרכו כשחקן בליגת הפיתוח של ה-NBA בשנת 2005. במהלך עונת 2007–2008 שיחק שני משחקים במדי קבוצת סן אנטוניו ספרס מליגת ה-NBA ולאחר מכן עזב לפלקנסטרו ביאלה מליגת העל האיטלקית.

בעונת 2008–2009 שיחק בשורות וירטוס בולוניה עימה זכה בגביע היורוצ'לנג', המפעל השלישי בחשיבותו בכדורסל האירופי, כשהוא נבחר כ-MVP של טורניר הפיינל פור. אחרי ההצלחה באיטליה, הוחתם בקיץ 2009 על חוזה עתק בקבוצת חימקי מוסקבה, עימה שיחק ביורוליג בעונת 2010–2011 והעמיד ממוצעי קליעה מרשימים ואף האריך את חוזהו. ואולם, בקיץ 2011 נחתך מהקבוצה לאור פציעות שבגינם נעדר לנגפורד מהמגרש לתקופה של כמה חודשים.

בסתיו 2011 חתם על חוזה לעונה אחת במכבי תל אביב. לאחר שזכה עם הצהובים בארבעה תארים הכוללים את אליפות הליגה, גביע הליגה, גביע המדינה ואליפות הליגה האדריאטית, היה נראה כי לנגפורד בדרך להאריך את חוזהו בקבוצה לשנה נוספת, אך לבסוף חתם לשנתיים בארמאני מילאנו, בה שיתף פעולה עם שחקן נוסף ששיחק במכבי תל אביב, ריצ'רד הנדריקס.

בעונת 2013/14 הוביל לנגפורד את קבוצתו לשלב רבע הגמר של היורוליג, שם פגשה קבוצתו את מכבי תל אביב, קבוצתו לשעבר, לסדרה של הטוב מחמישה משחקים. יתרון הביתיות בסדרה היה שייך למילאנו, שאירחה את שני המשחקים הראשונים. במשחק הראשון, פיגרה מכבי קצת יותר משתי דקות לסיום ב-12 נקודות, אך הצליחה להשוות את התוצאה מספר שניות לסיום, כשאת הקאמבק מובילים טייריס רייס וריקי היקמן. ללנגפורד הייתה הזדמנות להכריע את המשחק מקו העונשין, אך החטאה קריטית שלו בשניות הסיום שלחה את המשחק להארכה, בסיומה מכבי נצחה 99- 101 במשחק שהפך לאחד הגדולים בתולדות המועדון. לנגפורד וקבוצתו ניצחו במשחק השני בביתם, אך הפסידו בשני המשחקים הבאים בתל אביב, למרות הופעת ענק של לנגפורד במשחק הרביעי (28 נקודות). מכבי ניצחה בסדרה 1–3 והמשיכה לזכייה היסטורית ביורוליג. לנגפורד סיים כמלך הסלים של היורוליג לעונה זו, כשקלע בממוצע 17.6 נקודות למשחק.

בעונה זו הוביל לנגפורד את קבוצתו לזכייה באליפות איטליה, לראשונה מאז עונת 1995/96. למרות זאת, ובעקבות ההדחה ברבע גמר היורוליג שמשמעותה החמצת הפיינל פור הביתי באותה עונה, החליטה מילאנו שלא להחתים את לנגפורד על חוזה חדש לעונות הבאות.

ב-4 ביולי 2014, חתם לנגפורד לשנתיים בקאזאן הרוסית.

ב-2015 היה חבר סגל נבחרת ארצות הברית בכדורסל שזכתה במדליית ארד במשחקים הפאן-אמריקאיים. בעונת  הוביל את קבוצתו לסגנות ליגת ה-VTB.

בעונת  זכה לנגפורד שנית בפרס אלפונסו פורד, בהיותו מלך הסלים של העונה הסדירה ביורוליג, עם 21.8 נקודות בממוצע למשחק.

ב-17 ביולי 2017 חתם לנגפורד בשנג'ן לאופרדס הסינית, ושוחרר מהקבוצה כמה חודשים לאחר מכן.

ב-18 במרץ 2018 חתם במכבי ראשון לציון עד תום העונה.
ב-26 במרץ במשחק הבכורה שלו נגד בני הרצליה קלע לנגפורד 20 נקודות, מסר 5 אסיסטים ולקח 5 ריבאונדים.

ב-14 ביולי 2018, חתם לנגפורד לעונה אחת בפנאתינייקוס.

קישורים חיצוניים

 פרופיל שחקן באתר היורוליג 

הערות שוליים

קטגוריה:אמריקאים ילידי טקסס
קטגוריה:כדורסלנים אפרו-אמריקאים
קטגוריה:כדורסלני נבחרת ארצות הברית
קטגוריה:כדורסלנים אמריקאים
קטגוריה:כדורסלני פורט וורת' פליירס
קטגוריה:כדורסלני וירטוס בולוניה
קטגוריה:כדורסלני חימקי
קטגוריה:כדורסלני מכבי תל אביב
קטגוריה:כדורסלני אולימפיה מילאנו
קטגוריה:כדורסלני אוניברסיטת קנזס
קטגוריה:כדורסלני סן אנטוניו ספרס
קטגוריה:כדורסלני אוניקס קאזאן
קטגוריה:כדורסלני ביאלה
קטגוריה:כדורסלני אוסטין טורוס
קטגוריה:כדורסלני מכבי ראשון לציון
קטגוריה:כדורסלני פנאתינאיקוס
קטגוריה:כדורסלני א.א.ק. אתונה
קטגוריה:שחקני NBA שלא נבחרו בדראפט
קטגוריה:טקסס: כדורסלנים
קטגוריה:אמריקאים שנולדו ב-1983